Diari Oficial de la Generalitat Valenciana


Sumari del DOGV 3687, del 14-02-2000 (2000/1075)

DECRET 20/2000, de 8 de febrer, del Govern Valencià, pel qual es creen els òrgans de gestió dels processos d'accés als estudis universitaris.
---------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/02/08/20/dof/vci/html**

### Dades del document

Número de DOGV
:   3687

Data del DOGV
:   14-02-2000

Secció del DOGV
:   I. DISPOSICIONS GENERALS

Número del document
:   2000/1075


Data del document
:   08-02-2000

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

 Descriptors 

:   * legislació
    * accés a l'educació
    * universitat
    * examen

DECRET 20/2000, de 8 de febrer, del Govern Valencià, pel qual es creen els òrgans de gestió dels processos d'accés als estudis universitaris. [2000/M1075]
  
El Reial Decret 1.640/1999, de 22 d'octubre (BOE de 27), pel qual es regula la prova d'accés a estudis universitaris, disposició que té el caràcter de norma bàsica dictada per raó del que establix l'article 149. 1. 30 de la Constitució Espanyola, reitera la necessitat de superar una prova que, junt amb les qualificacions obtingudes en el batxillerat, valorarà, amb caràcter objectiu, la maduresa acadèmica dels alumnes i els coneixements adquirits en ell per accedir als estudis universitaris, atribuint a les administracions educatives les competències per a l'organització de la prova d'accés per mitjà d'una comissió que han de constituir, tot allò sense perjudici de les competències pròpies derivades de l'autonomia universitària.
  
Així mateix el Reial Decret 704/1999, de 30 d'abril (BOE de l'1 de maig), pel qual es regulen els procediments de selecció per a l'ingrés en els centres universitaris dels estudiants que reunisquen els requisits necessaris per a l'accés a la Universitat, norma declarada parcialment i transitòriament vigent pel Reial Decret 69/2000, de 21 de gener (BOE de 22), durant el període d'implantació gradual del districte obert, segons la disposició final tercera d'este últim, disposa que les Comunitats Autònomes podran establir que totes les universitats que en depenguen siguen considerades com a una única Universitat als efectes establits en matèria d'ingrés en els centres universitaris, constituint el districte autonòmic, que en la Comunitat Valenciana ja es va instituir en el curs acadèmic 1992/1993, per mitjà dels convenis subscrits amb les universitats.
  
Tot això, exigix la creació d'òrgans participats per les universitats i l'administració educativa per a la gestió dels processos d'accés a les universitats valencianes, que garantisquen una organització d'estos eficaç i concorde amb la transcendència per al futur dels alumnes que els dits processos suposen.
  
La creació dels tals òrgans de gestió exigix a més un instrument comú que servisca de suport administratiu a la seua actuació, per la qual cosa cal preveure la creació de la infraestructura administrativa imprescindible per a assumir les tasques de l'organització dels processos d'accés, sota la direcció col·legiada de les administracions implicades.
  
Als efectes expressats, la disposició final segona, del citat Reial Decret 1.640/1999, establix que correspon als òrgans competents de les comunitats autònomes dictar, en l'àmbit de les seues competències, quantes disposicions siguen precises per a l'execució i desenrotllament del que establix este.
  
Per tot això, oït el Consell Interuniversitari de la Comunitat Valenciana, a proposta del conseller de Cultura, Educació i Ciència i prèvia deliberació del Govern Valencià, en la sessió de 8 de febrer de 2000,
  
DECRETE
  
CAPÍTOL I
  
Dels òrgans de gestió de les proves d'accés
  
als estudis universitaris
  
Article 1. De l'organització dels processos per a l'accés al Districte Universitari Valencià
  
1. L'organització dels processos de gestió establits en la legislació vigent per a l'accés a les universitats de la Comunitat Valenciana s'efectuarà pels òrgans que es creen en el present decret i en els termes que s'hi establixen.
  
2. Als efectes del que establix la normativa reguladora dels procediments de selecció per a l'ingrés en els centres universitaris de l'alumnat que reunisca els requisits legals necessaris per a l'accés a la universitat, les universitats públiques valencianes es consideraran com a una única universitat, que constituirà el Districte Universitari Valencià.
  
Article 2. De la Comissió Organitzadora de la Prova d'Accés a la Universitat i de la Comissió de Preinscripció Universitària
  
1. Es crea la Comissió Organitzadora de la Prova d'Accés a la Universitat i la Comissió de Preinscripció Universitària, adscrites a la Conselleria de Cultura, Educació i Ciència, amb dependència orgànica de la Direcció General d'Ensenyaments Universitaris i Investigació de la dita conselleria i funcional del Consell Assessor del Sistema Universitari Valencià.
  
2. Anualment el Consell Assessor del Sistema Universitari Valencià aprovarà el pla de treball sobre l'organització de l'accés a la Universitat que presentarà al Consell Interuniversitari de la Comunitat Valenciana per al seu coneixement.
  
CAPÍTOL II
  
De l'organització de la prova d'accés a la universitat
  
Article 3. De les funcions de la Comissió Organitzadora de la Prova d'Accés a la Universitat
  
La Comissió Organitzadora de la Prova d'Accés a la Universitat té com a finalitat l'organització de la prova d'accés a la universitat prevista en el Reial Decret 1.640/1999, de 22 d'octubre, i tindrà atribuïdes, les funcions que, entre altres, es relacionen en l'article 5 del mencionat reial decret.
  
Article 4. Composició de la Comissió Organitzadora
  
La Comissió Organitzadora de la Prova d'Accés a la Universitat estarà formada pels membres següents:
  
- Presidenta o president: la persona titular de la Subsecretaria de la Conselleria de Cultura, Educació i Ciència.
  
- Una vicerectora o vicerector per cada una de les universitats públiques de la Comunitat Valenciana, designada o designat per la respectiva rectora o rector.
  
- Les o els titulars dels següents òrgans directius de la Conselleria de Cultura, Educació i Ciència: Secretaria General, Direcció General de Personal i Direcció General d'Ensenyaments Universitaris i Investigació.
  
- La o el titular de la direcció del Servei Central de la Inspecció Educativa.
  
- La coordinadora o coordinador de les proves d'accés a la universitat.
  
Article 5. De la coordinadora o coordinador de les proves d'accés
  
A proposta de les universitats públiques de la Comunitat Valenciana, la consellera o conseller de Cultura, Educació i Ciència nomenarà una professora o professor dels cossos docents universitaris com a coordinadora o coordinador de les proves d'accés a la universitat, a qui correspon l'execució dels acords de la Comissió Organitzadora sobre coordinació amb els centres que impartixen el Batxillerat i l'organització de la prova d'accés a la universitat.
  
Article 6. De la Subcomissió Acadèmica
  
1. Amb dependència de la Comissió Organitzadora es constituirà una Subcomissió Acadèmica, la qual, presidida per una vicerectora o vicerector membre de la Comissió Organitzadora, tindrà com a funcions les de contingut acadèmic encomanades per la comissió.
  
2. La Subcomissió Acadèmica estarà formada a més pels següents membres:
  
- La coordinadora o coordinador de les proves d'accés.
  
- Una professora o professor dels cossos docents universitaris per cada una de les universitats públiques de la Comunitat Valenciana, designat per la respectiva rectora o rector.
  
- Una inspectora o inspector d'Educació per cada província de la Comunitat Valenciana, designat per la consellera o conseller de Cultura, Educació i Ciència.
  
- Una directora o director d'Institut d'Educació Secundària per cada província de la Comunitat Valenciana, designat per la consellera o conseller de Cultura, Educació i Ciència
  
3. Per a l'exercici de les seues funcions, la Subcomissió Acadèmica comptarà amb l'assessorament d'aquelles persones especialistes o coordinadores per cada una de les matèries sobre les quals versarà la prova d'accés a la universitat.
  
CAPÍTOL III
  
De l'organització de la preinscripció universitària
  
Article 7. De la Comissió de Preinscripció Universitària
  
La Comissió de Preinscripció Universitària tindrà com a finalitat l'organització del procés de preinscripció per a l'ingrés en el primer curs de qualsevol dels centres universitaris integrats o adscrits a les universitats públiques valencianes, així com l'admissió al segon cicle d'estudis universitaris oficials, d'acord amb el procediment que a l'efecte s'establisca.
  
Article 8. Composició
  
La Comissió de Preinscripció Universitària estarà formada pels següents membres:
  
- La persona titular de la Subsecretaria de Cultura, Educació i Ciència, qui presidirà.
  
- Una vicerectora o vicerector per cada una de les universitats públiques de la Comunitat Valenciana, designada o designat per la respectiva rectora o rector.
  
- Les o els titulars de la Secretaria General i de la Direcció General d'Ensenyaments Universitaris i investigació de la Conselleria de Cultura, Educació i Ciència.
  
Disposició addicional
  
De la creació de la Unitat Administrativa de Suport en la Conselleria de Cultura, Educació i Ciència.
  
D'acord amb el procediment legalment establit, es crearà en la Conselleria de Cultura, Educació i Ciència una unitat administrativa, amb dependència funcional del Consell Assessor del Sistema Universitari Valencià, que constituirà l'estructura administrativa dels òrgans que es creen en el present decret i impulsarà els tràmits dels processos d'accés a la universitat. Esta unitat comptarà amb els mitjans humans i materials propis i, si és procedent, amb la participació d'aquells de les universitats públiques valencianes que estes i l'administració acorden per mitjà dels corresponents convenis de col·laboració.
  
La dita unitat administrativa actuarà facilitant la coordinació administrativa de l'organització dels procediments selectius necessaris per a l'accés a la universitat com a oficina de preinscripcions, exercint, als efectes, la funció de registre de les sol·licituds, tramitarà els corresponents expedients i proporcionarà informació a les persones interessades sobre tot el que faça referència als centres universitaris, podrà establir delegacions en les universitats i els centres d'ensenyaments secundaris, així com en els municipis de la Comunitat Valenciana.
  
Disposició transitòria
  
Constitució dels òrgans previstos en el present decret
  
Fins a la constitució i efectiu funcionament dels òrgans previstos en el present decret, cosa que no podrà excedir de sis mesos des de la seua entrada en vigor, les universitats públiques valencianes i la Conselleria de Cultura, Educació i Ciència acordaran els processos de gestió de l'accés a la universitat.
  
Disposicions finals
  
Primera. Desenrotllament del present decret
  
Es faculta la consellera o el conseller de Cultura, Educació i Ciència per a dictar quantes disposicions precise l'execució i el desenrotllament del que establix el present decret i, especialment, per a desenrotllar els procediments d'accés a la universitat.
  
Segona. Entrada en vigor
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 8 de febrer de 2000.
  
El president de la Generalitat Valenciana,
  
EDUARDO ZAPLANA HERNÁNDEZ-SORO.
  
El conseller de Cultura, Educació i Ciència,


Còpia Permalink ELI